Татарстанда «Казан халыкара мөселман киносы фестивале кайтавазы» уза

	13-15 сентябрьдә Татарстанда «Казан халыкара мөселман киносы фестивале кайтавазы» була. Ул республика шәһәрләре һәм районнарының муниципаль кинозалларында узачак. Казанда фестивальне "Мир" кинотеатрында күреп булачак.	 «Татаркино» мәдәният учреждениесенең быел Казан кинофестиваленең иң яхшы фильмнарын күрсәтү хокукын сатып алуы традицион чараның мөһим үзенчәлеге булды. Башкалабызда гына түгел, Татарстанның ерак районнарында да Казан халыкара мөселман кинофестивале призерлары һәм лауреатлары фильмнарын, шулай ук конкурстан тыш программадан иң яхшы эшләрне карау мөмкинлеге бар. Моңа прокат системасына күчү ярдәм иткән. «Татаркино»ның иң яхшы фестиваль фильмнарын прокатка алу хокукы ярдәмендә татарстан халкы дөньяның төрле илләреннән режиссерлар төшергән яхшы кино карый алачак. Казан кинофестиваленең башкарма директоры Миләүшә Айтуганова билгеләп үткәнчә, программага 16 фильм кергән. Бу - Россия, Таҗикстан, Казахстан, Кыргызстан, Кения, Эстония, Хорватия, Литва, шулай ук Татарстан фильмнары.  Узган елдагы кебек үк, әлеге чара бөтен республика киноучреждениеләре челтәрен колачлый. Картиналарны "Мир" кинотеатрында һәм Татарстан муниципаль районнары кинозалларында тәкъдим итәчәкләр. Аларны бөтен республика буенча 30 меңгә якын тамашачы карый алачак.  
	---	
Матбугат.ру

	№ --- | 12.09.2019	


